b'\n_START_ARTICLE_\nKorenika\n_START_PARAGRAPH_\nKoren\xc3\xadka ali riz\xc3\xb3m je navadno podzemno in vodoravno rastlinsko steblo, iz katerega pogosto izra\xc5\xa1\xc4\x8dajo nadomestne korenine. Nekatere rastline, npr. trobentica ali trpotec, pa imajo pokon\xc4\x8dne korenike. Rizome imajo npr. \xc5\xa1e jaj\xc4\x8devci, \xc5\xa1marnica, kana, salomonov pe\xc4\x8dat in simpodialne orhideje. Z besedo rizom ozna\xc4\x8dujemo tudi rasto\xc4\x8da stebla praprotnic. Beseda rizom izvira iz gr\xc5\xa1kega \xe1\xbf\xa5\xce\xaf\xce\xb6\xcf\x89\xce\xbc\xce\xb1 (rizoma), kar pomeni splet korenin, izpeljano iz \xe1\xbf\xa5\xce\xaf\xce\xb6\xce\xb1 (riza), korenina._NEWLINE_Od korenine se korenike razlikujejo po tem, da imajo majhne luskaste listi\xc4\x8de ali listne brazgotine in zalistne brste, ki jih korenine nimajo. V koreniki se kopi\xc4\x8dijo zalo\xc5\xbene snovi._NEWLINE_S koreniko se rastlina vegetativno razmno\xc5\xbeuje. Iz zalistnih brstov spomladi po\xc5\xbeene poganjek, ki jeseni propade, naslednjo pomlad pa se nadzemni del iz zalistnega brsta spet obnovi. Tako korenike trajnicam omogo\xc4\x8dajo pre\xc5\xbeivetje neugodnih razmer, ko nadzemni deli rastline propadejo. Dokler so korenike povezane, je cel splet in njihovi nadzemeljski deli en osebek; \xc4\x8de se povezave pretrgajo, pa nastanejo kloni prvotne rastline._NEWLINE_Veliko rastlin, npr. jagode, se vegetativno razmno\xc5\xbeuje z nadzemskimi poganjki, \xc5\xbeivicami. Pri glivah je funkcionalno podobna tvorba micelij, ki pa je glavni del glive, v katerem se opravijo vsi \xc5\xbeivljenjski procesi, razen spolnega razmno\xc5\xbeevanja._NEWLINE_Gomolj je zadebeljeni del stebla, ki rastlini slu\xc5\xbei kot shranjevalni organ. Odebelijo lahko nadzemni del, hipoktil, podzemni del ali podzemni stolon (pritlika). Navadno vsebuje veliko \xc5\xa1kroba. Zgled gomolja je npr. pri krompirju, kolerabi, redkvici, pegastem ka\xc4\x8dniku.'